U-I-88/99
Natisni
Opravilna št.:
U-I-88/99
Datum odločitve:
15. 4. 1999
Objavljeno:
OdlUS VIII, 77
ECLI:
ECLI:SI:USRS:1999:U.I.88.99
Akt:
Akt Župana Občine Medvode št. 248/99 z dne 3. 2. 1999 o razpisu rednih volitev članov svetov krajevnih skupnosti na območju Občine Medvode (Uradni list RS, št. 10/99)
Izrek:
Pobuda za začetek postopka za oceno ustavnosti in zakonitosti akta Župana Občine Medvode o razpisu rednih volitev članov svetov krajevnih skupnosti na območju Občine Medvode se zavrne.
Evidenčni stavek:
Razpisane volitve članov sveta KS Medvode - center pomenijo neposredno izvrševanje pravice do lokalne samouprave (9. člen Ustave). Z izvolitvijo sveta, kot najvišjega organa odločanja v krajevni skupnosti, bo krajanom omogočeno, da pravico do lokalne samouprave uresničujejo tudi po svojih predstavnikih v svetu KS Medvode - center. Pri razpisu svetovalnega referenduma gre za povsem ločen postopek, ki ni povezan z razpisom volitev v svete krajevnih skupnosti na območju Občine Medvode. Zato so navedbe pobudnikov, da jim je kršena njihova pravica do lokalne samouprave, ker se opravlja svetovalni referendum istega dne kot volitve v svete krajevnih skupnosti, očitno neutemeljene.
Do kršitve 18. člena Zakona o lokalni samoupravi lahko pride le s sprejemom statuta ali s spremembo statuta v primeru, ko občinski svet ne bi upošteval določb prvega in četrtega odstavka tega člena. .Zakon o lokalni samoupravi v 18. členu prepušča notranjo členitev občine njenemu samostojnemu normativnemu urejanju, zavezuje jih le, da morajo pri notranji členitvi upoštevati določene značilnosti območja (zemljepisne, zgodovinske, gospodarske, upravne, kulturne in druge) in da morajo pred ustanovitvijo ožjih delov na zborih krajanov ali na referendumu ugotoviti interes prebivalcev posameznih območij v občini, kjer naj bi bili ustanovljeni ožji deli. Zato so navedbe pobudnikov, da je bil z aktom Župana o razpisu volitev v svete novoustanovljenih krajevnih skupnosti kršen 18. člen Zakona o lokalni samoupravi očitno neutemeljene.
Ustavno sodišče pa ni presojalo v pobudi zatrjevano kršitev 32. člena Statutarnega sklepa, ker ni pristojno za oceno medsebojne skladnosti občinskih predpisov (prvi odstavek 160. člena Ustave).
Geslo:
Lokalne volitve, volitve v svete krajevnih skupnosti.
Akt o razpisu volitev v svete krajevnih skupnosti.
Notranja členitev občine, svetovalni referendum.
Pravica do lokalne samouprave.
Nepristojnost Ustavnega sodišča za oceno medsebojne skladnosti občinskih predpisov.
Referendum, svetovalni referendum.
Pravna podlaga:
Ustava, 9., 44., 1.odst. 160. čl.
Zakon o lokalnih volitvah (ZLV), 111. čl.
Zakon o lokalni samoupravi (ZLS), 18. čl.
Zakon o Ustavnem sodišču (ZUstS), 2. odst. 26. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-119/98 z dne 17. 4. 1998 (OdlUS VII,77) in št. U-I-13/94 z dne 21. 1. 1994 (OdlUS III,8).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Anton Lah in drugi, Medvode
Datum vloge:
8. 4. 1999
Vrsta odločitve:
sklep
Vrsta rešitve:
zavrnitev
Dokument:
US19411
Dokument v PDF obliki:
U-I-88-99.pdf
124 KB
Prenesite datoteko
U-I-88/99
15. 4. 1999
S K L E P
Ustavno sodišče je v postopku za preizkus pobude Antona Laha, Andreja Šturma in Alenke Orel iz Medvod na seji dne 15. aprila 1999
s k l e n i l o :
Pobuda za začetek postopka za oceno ustavnosti in zakonitosti akta Župana Občine Medvode št. 248/99 z dne 3. 2. 1999 o razpisu rednih volitev članov svetov krajevnih skupnosti na območju Občine Medvode (Uradni list RS, št. 10/99) se zavrne.
O b r a z l o ž i t e v
A.
1. Pobudniki kot krajani Občine Medvode izpodbijajo akt Župana Občine Medvode, s katerim je razpisal redne volitve v svete krajevnih skupnosti. Navajajo, da Župan ne bi smel razpisati volitev v Svet Krajevne skupnosti Medvode - center (v nadaljevanju: KS Medvode - center). Menijo, da bi moral najprej razpisati svetovalni referendum za območje te krajevne skupnosti, tako kot je to določeno v 32. členu Statutarnega sklepa o ustanovitvi krajevnih in vaških skupnosti, določitvi njihovih imen, območij in nalog ter načina financiranja (Uradni list RS, št. 82/98 - v nadaljevanju: Statutarni sklep). Ker je razpisal svetovalni referendum o razdelitvi KS Medvode - center hkrati z volitvami v svete krajevnih skupnosti, naj bi bila s tem kršena navedena določba Statutarnega sklepa, določbe 18. člena Zakona o lokalni samoupravi (Uradni list RS, št. 72/93, 6/94 - odl. US, 45/94 - odl. US, 57/94, 14/95, 20/95 - odl. US, 63/95 - obv. razlaga, 9/96 - odl.US, 44/96 - odl.US, 26/97, 70/97 in 74/98 - v nadaljevanju: ZLS) in ustavna pravica do lokalne samouprave. Pobudniki predlagajo, da Ustavno sodišče izpodbijani sklep odpravi v tistem delu, ki se nanaša na razpis volitev v Svet KS Medvode - center. Pobudniki predlagajo tudi, da Ustavno sodišče zadrži izvršitev izpodbijanega sklepa v delu, ki se nanaša na razpis volitev v svet KS Medvode - center.
B.
2. Z izpodbijanim aktom je Župan Občine Medvode razpisal volitve v svete krajevnih skupnosti in kot dan volitev določil nedeljo, 18. 4. 1999. Volitve je razpisal za vse krajevne skupnosti, ustanovljene s Statutarnim sklepom, ki je začel veljati 19. 12. 1998.[1] Ker so bile krajevne skupnosti ustanovljene šele v decembru 1998, se torej volitve svetov teh krajevnih skupnosti niso mogle opraviti istočasno kot redne volitve v Občinski svet Občine Medvode, kot to določa prvi odstavek 110. člena Zakona o lokalnih volitvah (Uradni list RS, št. 72/93, 7/94, 33/94 in 70/95 - v nadaljevanju: ZLV). Zato je Župan v skladu s prvim odstavkom 32. člena Statutarnega sklepa, ki določa, da mora Župan Občine Medvode razpisati volitve v svete krajevnih skupnosti najkasneje v roku šest mesecev, z izpodbijanim aktom razpisal volitve v svete novoustanovljenih krajevnih skupnosti.
3. Tako kot druge krajevne skupnosti, je bila tudi KS Medvode - center ustanovljena s Statutarnim sklepom. V skladu s 111. členom ZLV je Župan moral razpisati volitve tudi v njen svet, saj v nasprotnem primeru novoustanovljena krajevna skupnost sploh ne bi mogla delovati in opravljati svojih nalog, ki jih daje ožjim delom občine ZLS in Statutarni sklep, s katerim je bila tudi ustanovljena.
4. Ustava v 9. členu določa, da je v Sloveniji zagotovljena lokalna samouprava. Ustava v okviru poglavja o temeljnih pravicah in svoboščinah izrecno ne govori o pravici do lokalne samouprave. Vendar pa "pravica do lokalne samouprave" izhaja iz spoštovanja tega temeljnega ustavnega zagotovila in pomeni izvrševanje pravice vsakogar do sodelovanja pri upravljanju javnih zadev iz 44. člena Ustave (glej odločbi Ustavnega sodišča št. U-I-119/98 z dne 17. 4. 1998, Uradni list RS, št. 35/98, OdlUS VII, 77 in št. U-I-13/94 z dne 21. 1. 1994, Uradni list RS, št. 6/94, OdlUS III, 8). Razpisane volitve članov sveta KS Medvode - center pomenijo neposredno izvrševanje pravice do lokalne samouprave. Z izvolitvijo sveta, kot najvišjega organa odločanja v krajevni skupnosti, bo krajanom omogočeno, da pravico do lokalne samouprave uresničujejo tudi po svojih predstavnikih v svetu KS Medvode - center. Zato z izpodbijanim aktom ni mogla biti kršena pravica do lokalne samouprave, kot to zatrjujejo pobudniki v pobudi.
5. Prav tako z izpodbijanim aktom ni mogel biti kršen 18. člen ZLS, katerega kršitev pobudniki uveljavljajo v pobudi. ZLS v 18. členu prepušča notranjo členitev občine njenemu samostojnemu normativnemu urejanju. Člen 18 ZLS le zavezuje, da morajo občine pri notranji členitvi upoštevati določene značilnosti območja (zemljepisne, zgodovinske, gospodarske, upravne, kulturne in druge) in da morajo pred ustanovitvijo ožjih delov na zborih krajanov ali na referendumu ugotoviti interes prebivalcev posameznih območij v občini, kjer naj bi bili ustanovljeni ožji deli (prvi in četrti odstavek 18. člena). Do kršitve 18. člena ZLS lahko pride le s sprejemom statuta ali s spremembo statuta v primeru, ko občinski svet ne bi upošteval določb 18. člena ZLS. Pobudniki v pobudi ne izpodbijajo Statutarnega sklepa, s katerim je bila ustanovljena KS Medvode - center, prav tako pa tudi ne navajajo morebitnih kršitev 18. člena ZLS pri sprejemanju Statutarnega sklepa, ki je uredil notranjo členitev območja Občine Medvode. Zato so navedbe pobudnikov o kršitvi 18. člena ZLS očitno neutemeljene. Ustavno sodišče pa ni presojalo v pobudi zatrjevano kršitev 32. člena Statutarnega sklepa, ker ni pristojno za oceno medsebojne skladnosti občinskih predpisov (prvi odstavek 160. člena Ustave).
6. Pobudniki zmotno menijo, da je bil Župan na podlagi drugega odstavka 32. člena Statutarnega sklepa dolžan razpisati v KS Medvode - center svetovalni referendum pred razpisom volitev v krajevne skupnosti, ustanovljene s Statutarnim sklepom. Iz določbe drugega odstavka 32. člena le izhaja, da je Občinski svet Občine Medvode sklenil, da se ponovno ugotovi interes krajanov za morebitno drugačno členitev Občine, kot je bila določena s Statutarnim sklepom, in da se bo najkasneje v štirih mesecih razpisal svetovalni referendum v KS Medvode kot tudi na drugih območjih, na katerih je bil izražen interes po drugačni členitvi območja Občine - "oziroma povsod tam, kjer je bil izražen tak interes". To svojo obveznost je Župan izpolnil s sklepom o razpisu svetovalnega referenduma o razdelitvi Krajevne skupnosti Medvode - center, objavljenim v Uradnem listu št. 15/99. Na podlagi rezultatov tega referenduma bo Občinski svet šele ugotovil voljo občanov za morebitno spremembo območja KS Medvode - center in pripravil spremembo Statutarnega sklepa v tistem delu, v katerem opredeljuje njeno območje. Šele če bo Občinski svet spremenil Statutarni sklep tako, da bo sedanje območje KS Medvode - center razdelil na KS Medvode in KS Svetje, bo mogoče razpisati volitve v sveta novoustanovljenih krajevnih skupnosti. Pri razpisu svetovalnega referenduma gre za povsem ločen postopek, ki ni povezan z razpisom volitev v svete krajevnih skupnosti na območju Občine Medvode. Zato so navedbe pobudnikov, da jim je kršena njihova pravica do lokalne samouprave, ker se opravlja svetovalni referendum istega dne kot volitve v svete krajevnih skupnosti, očitno neutemeljene. Iz navedenega razloga je Ustavno sodišče pobudo zavrnilo.
C.
7. Ustavno sodišče je ta sklep sprejelo na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen
Opomba:
[1] Statutarni sklep v 33. členu določa, da začne veljati petnajsti dan po objavi. Ker je bil objavljen v Uradnem listu dne 4. 12. 1998, je torej začel veljati 19. 12. 1998.